Buurman vas ná moord op peuterArgieffoto: Pixabay.com Die polisie in Limpopo het ’n man (26) in hegtenis geneem in verband met die moord op sy buurvrou se 17 maande oue babadogtertjie. Kol. Moatshe Ngoepe, polisiewoordvoerder, sê die verdagte was na bewering in ’n bakleiery met sy buurvrou betrokke en het Dinsdag na die vrou se huis in die Thomo-nedersetting in Giyani gegaan om haar te konfronteer. ’n Bakleiery het met sy aankoms tussen die verdagte, die buurvrou en dié se oudste dogter ontstaan. Die verdagte is na sy huis waarna hy met ŉ harde voorwerp teruggekom het. Hy het glo sy buurvrou, wat in dié stadium haar baba vasgehou het, probeer slaan. Die kind is egter getref en het ernstige beserings opgedoen. Sy is na ŉ hospitaal vir behandeling gehaas. Die baba, intussen as Vukahle Makwakwa geïdentifiseer, is egter Dinsdagaand weens haar beserings dood. Ngoepe sê die verdagte is net na die voorval aangekeer en in hegtenis geneem op aanklagte van aanranding met die doel om ernstig te beseer. Dié aanklagte is intussen na moord gewysig. Die verdagte sal na verwagting Donderdag op dié aanklagte in die Giyani-landdroshof verskyn. Lt.genl. Nneke Ledwaba, provinsiale polisiekommissaris in Limpopo, het die moord veroordeel, veral die wrede manier waarop klein Vukahle dood is. “Mense word steeds aangeraai om hul verskille op ’n vriendskaplike wyse op te los in plaas daarvan om van geweld gebruik te maak.”